*Projekts*

LATVIJAS REPUBLIKAS MINISTRU KABINETS

2018. gada Noteikumi Nr.

Rīgā (prot. Nr.  . §)

**Noteikumi par zemes un augsnes degradācijas kritērijiem, kā arī par kārtību, kādā konstatē un novērtē zemes un augsnes degradāciju, nosaka augsnes degradācijas novēršanas pasākumus un uzrauga to īstenošanu**

*Izdoti saskaņā ar*

*Zemes pārvaldības likuma*

*13. panta sesto daļu*

**I Vispārīgie jautājumi**

1. Noteikumi nosaka:

1.1. zemes un augsnes degradācijas klasifikāciju un kritērijus;

1.2. kārtību, kādā konstatē un novērtē zemes un augsnes degradāciju;

1.3. augsnes degradācijas novēršanas pasākumus un uzrauga to īstenošanu;

1.4. kārtību, kādā uztur un aktualizē informāciju par degradētajām teritorijām.

2. Noteikumu mērķis ir nodrošināt vienotu zemes un augsnes degradēto teritoriju klasifikāciju un novērtēšanu, nodrošināt informācijas par degradētajām teritorijām un augsnēm aktualitāti un pieejamību.

**II Zemes un augsnes degradācijas klasifikācija un kritēriji**

3. Degradētās teritorijas nosaka atbilstoši noteikumu 1.pielikumam.

4. Degradētās augsnes nosaka atbilstoši noteikumu 2.pielikumam.

5. Pašvaldība šo noteikumu 1. pielikumā noteikto degradēto teritoriju veidus var papildināt ar jauniem degradēto zemju noteikšanas kritērijiem, nemainot degradēto teritoriju veidu klasifikāciju.

**III Kārtība, kādā konstatē zemes un augsnes degradāciju**

6. Zemes degradāciju konstatē:

6.1. veicot apsekošanu dabā;

6.2 izmantojot datus no valsts informācijas sistēmām un informācijas ieguves avotiem, nepieciešamības gadījumos veicot teritorijas apsekošanu dabā;

6.3. izmantojot pašvaldības rīcībā jau esošo informāciju par degradētajām teritorijām;

7. Degradēto teritoriju noteikšanai nepieciešamo datu pieejamību Degradēto teritoriju informācijas sistēmā (turpmāk – informācijas sistēma) nodrošina šādas institūcijas:

7.1. Latvijas Ģeotelpiskās informācijas aģentūra – datus par:

7.1.1. drupām (mērogā un ārpusmērogā);

7.1.2. izrakņātām zemēm (mērogā un ārpusmērogā);

7.1.3. karjeriem (mērogā un ārpusmērogā);

7.1.4. kūdras ieguves vietām (mērogā un ārpusmērogā);

7.2. valsts sabiedrība ar ierobežotu atbildību "Latvijas vides, ģeoloģijas un meteoroloģijas centrs" – datus par:

7.2.1. piesārņotām un potenciāli piesārņotām vietām;

7.2.2. informācijas sistēmas "3-Atkritumi” pārskatiem;

7.2.3. kūdras un derīgo izrakteņu atradņu vietām.

8. Zemes degradāciju var konstatēt arī pēc zemes īpašnieka vai citas personas ierosinājuma. Lai teritoriju novērtētu par degradētu, zemes īpašnieks var iesniegt pieteikumu tajā vietējā pašvaldībā, kurā atrodas attiecīgā degradētā zemes vienība. Pieteikumā ietver šādu informāciju:

8.1. degradētās zemes vienības adrese;

8.2. degradētās zemes vienības kadastra apzīmējums;

8.3. kartogrāfiskais materiāls (ja pieejams);

8.4. pamatojums;

8.5. citi dokumenti;

8.6. iesniedzēja apliecinājumu par pieteikumā norādītās informācijas patiesumu.

9. Pašvaldība piesārņoto un potenciāli piesārņoto vietu noteikšanu veic saskaņā ar noteikumiem par piesārņoto un potenciāli piesārņoto vietu apzināšanu un reģistrāciju.

10. Apsekojot degradēto teritoriju dabā, tiek sastādīts apsekošanas akts. Ja tiek konstatēts, ka teritorija ir degradēta, to apstiprina ar pašvaldības lēmumu un 10 darba dienu laikā degradēto teritoriju attēlo informācijas sistēmā.

11. Pašvaldības lēmumā iekļauj šādu informāciju:

11.1. zemes degradācijas veids un kritērijs atbilstoši šo noteikumu 1.pielikumam;

11.2. degradētās teritorijas platība;

11.3 nepieciešamie pasākumi degradētās teritorijas sakopšanai un revitalizācijai, un to īstenošanas termiņi.

12. Ja teritorija tiek noteikta par degradētu pēc iesniedzēja ierosinājuma, lēmumu par degradētās teritorijas statusa noteikšanu iesniedzējam nosūta 10 darba dienu laikā.

13. Pēc degradētās teritorijas sakopšanas vai revitalizācijas, degradētās teritorijas statuss tiek atcelts ar pašvaldības lēmumu un 10 darba dienu laikā informācijas sistēmā tai tiek nomainīts degradētas teritorijas statuss.

14. Gadījumā, ja zemes degradācija rada draudus iedzīvotāju veselībai vai drošībai un zemes īpašnieks neveic pasākumus degradētās teritorijas sakopšanai pašvaldības lēmumā noteiktajā termiņā, tad pašvaldība revitalizācijas pasākumus var veikt normatīvajā regulējumā par zemes pārvaldību noteiktajā kārtībā.

15. Informāciju par augsnes degradāciju iegūst vienlaicīgi ar augšņu kartēšanu, vai veicot augšņu agroķīmisko izpēti.

**IV Augsnes degradācijas novēršanas pasākumu noteikšana un to īstenošanas uzraudzība**

16. Informāciju par degradētajām augsnēm uztur un nodrošina institūcija, kura ir atbildīga par augšņu un zemes kvalitātes novērtējuma informācijas uzturēšanu (tālāk tekstā – Institūcija).

17. Institūcija, izvērtējot augšņu degradācijas riskus un pakāpi, var noteikt teritorijas, kurām ir nepieciešams izstrādāt augsnes uzlabošanas plānu. Augsnes uzlabošanas plānu, izstrādā zemes īpašnieks vai valdītājs. Plāns ietver pasākumus augsnes uzlabošanai un degradācijas risku novēršanai noteiktā laika posmā. Plāna īstenošanu uzrauga Institūcija.

**V Degradēto teritoriju informācijas sistēmas uzturēšanas un darbības kārtība**

18. Informācijas sistēmas pārzinis ir Vides aizsardzības un reģionālās attīstības ministrija.

19. Informācijas sistēma nodrošina degradēto teritoriju attēlošanai nepieciešamo datu saņemšanu un piekļuvi sistēmā iekļautajiem datiem automatizētajā tiešsaistes datu pārraides režīmā, izmantojot tīmekļa pakalpes.

20. Informācijas sistēma nodrošina iespēju pašvaldībai piekļūt šo noteikumu 7.punktā minētajiem datiem informācijas ievadei par degradētajām teritorijām, izmantojot tīmekļa pārlūkprogrammu.

21. Pašvaldības ievietotie dati informācijas sistēmā ir publiski pieejami bez maksas.

22. Piekļuve informācijas sistēmai tiek nodrošināta tikai identificētiem sistēmas lietotājiem. Informācijas sistēma nodrošina iespēju veikt sistēmas lietotāja identitātes pārbaudi (autentifikāciju), izmantojot turētāja pārziņā esošās lietotāju funkciju atbalsta sistēmas autentifikācijas moduli.

23. Sistēmas pārzinis var pilnvarot sistēmas lietotāja pārstāvēto institūciju reģistrēt attiecīgos sistēmas lietotājus, kā arī piešķirt vai atņemt sistēmas lietotāju piekļuves tiesības.

24. Informācijas sistēmas datu subjekts ir pašvaldība.

25. Valsts reģionālās attīstības aģentūra veic sistēmas turētāja funkcijas un īsteno sistēmas drošības pārvaldību atbilstoši normatīvajiem regulējumam par valsts informācijas sistēmu.

26. Aktuālu datu par degradētajām teritorijām nodrošināšanai pašvaldība nozīmē atbildīgo personu par informācijas ievadīšanu, aktualizāciju un informācijas sistēmas uzturēšanu.

27. Sistēmas pārzinis nodrošina informācijas pieejamību ģeoportālā (www. geolatvija.lv).

**VI. Noslēguma jautājumi**

28. Degradētajai teritorijai, kurai ar pašvaldības domes lēmumu ir noteikts degradētas teritorijas statuss līdz šo noteikumu spēkā stāšanās brīdim, divu mēnešu laikā nosaka zemes degradācijas veidu atbilstoši noteikumu 1.pielikumam un to attēlo informācijas sistēmā.

29. Informācija par degradētajām augsnēm tiek uzkrāta un uzturēta pēc Augšņu informācijas sistēmas izveidošanas.

30. Informācijas sistēmas pārzinis izstrādā vadlīnijas degradēto teritoriju novērtēšanai un attēlošanai informācijas sistēmā.

31. Noteikumi stājas spēkā ar 2019.gada 1.aprīli.

**Pielikumi.**

1. pielikums  
Ministru kabineta  
2017. gada xx. xx  
noteikumiem Nr. xx

**Degradēto zemju noteikšanas kritēriji**

|  |  |  |  |
| --- | --- | --- | --- |
| **Degradēto zemju (teritoriju) veids** | **Klasifikators** | **Kritēriji** | **Pazīmes** |
| Degradēta apbūves teritorija | 1.1. | Degradēta dzīvojamās vai darījumu apbūves teritorija vai būve | Pamesta vai nepilnīgi izmantota, dzīvojamā vai darījuma rakstura būve kurā vairs nenotiek saimnieciskā darbība un/vai nav apdzīvota, kas fiziskā nolietojumu, dēļ apdraud cilvēka dzīvību, ietekmē ainavas vizuālo kvalitāti un/vai nodara kaitējumu videi |
| 1.2. | Degradēta ražošanas teritorija vai būve | Pamesta vai nepilnīgi izmantota ražošanas rakstura teritorija vai būve kurā vairs nenotiek saimnieciskā darbība un/vai nepilda tai paredzēto funkciju, kas fiziskā nolietojumu, dēļ apdraud cilvēka dzīvību, ietekmē ainavas vizuālo kvalitāti un/vai nodara kaitējumu videi |
| 1.3. | Degradēta militāra rakstura teritorija vai būve | Pamesta militāra rakstura teritorija vai būve, kas ir tikusi izmantota vai bijusi paredzēts militārām vajadzībām, bet tagad ar to netiek veikta nekāda saimnieciskā darbība |
| Nerekultivēta derīgo izrakteņu ieguves teritorija | 2.1. | Degradēta kūdras atradņu un derīgo izrakteņu ieguves teritorija | Pamesta un nerekultivēta kūdras atradņu un citu derīgo izrakteņu teritorija, ja to platība ir lielāka par 0,1 ha |
| Nelegāla izgāztuve | 3.1. | Nelegāla atkritumu un būvgružu izgāztuve vai atkritumu poligons | Pamesta atkritumu un būvgružu izgāztuve vai atkritumu poligons, kurai nav izsniegta vai ir anulēta atkritumu apsaimniekošanas atļauja, nenotiek atkritumu apglabāšanas vietu uzturēšana pēc to slēgšanas |
| Zemes piesārņojums | 4.1. | Teritorijas piesārņošana ar nevēlamām vielām | Lokāls vai izkliedēts piesārņojums līdz tādai pakāpei, ka rada būtisku risku ekosistēmas normālai funkcionēšanai un ir jāveic attiecīgas darbības šīs nevēlamās ietekmes mazināšanai, pamatojoties uz kritērijiem, kas noteikti normatīvajos aktos par augsnes un grunts kvalitātes normatīviem un normatīvajos aktos par virszemes un pazemes ūdeņu kvalitāti |
| Degradēta lauksaimnieciskās un mežsaimnieciskās darbības teritorija | 5.1. | Zemes piesārņojums ar invazīvajiem augiem | Uz zemes, kur galvenā saimnieciskā darbība ir lauksaimniecība vai mežsaimniecība aug invazīvie augi vismaz 0.1 ha platībā |

2. pielikums  
Ministru kabineta  
2017. gada xx. xx  
noteikumiem Nr. xx

**Augsnes degradācijas noteikšanas kritēriji**

|  |  |  |  |
| --- | --- | --- | --- |
| **Augsnes degradācijas veids** | **Klasifikators** | **Kritērijs** | **Pazīmes** |
| Ūdens erozija (W) | Wt | Plaknes erozija | Identificējami augsnes virskārtas zudumi plaknes erozijas vai virszemes noteces rezultātā |
| Wd | Gravu erozija | Reljefa deformācija, ko rada strūklveida un/vai gravu erozija, kā arī augsnes masas pārvietošanās |
| Wf | Erozijas saneši | Augsnes nosegums ar ūdens radītās erozijas uznešiem |
| Wo | Ūdenskrātuvju piesārņošana | Erozijas ietekme uz ūdenskrātuvēm. |
| Vēja erozija (E) | Et | Deflācija | Augsnes virskārtas nonese ar vēju. |
| Ed | Reljefa pārveide vēja erozijas ietekmē | Augsnes materiāla neregulāra pārvietošana, kura rezultātā veidojas deflācijas ieplakas, pauguri un kāpas |
| Eo | Vēja uznesumi | Uznesumi, kas radušies erozijas rezultātā; reljefa pārklājums ar vēja pārnestām augsnes daļiņām, kas transportētas noteiktā attālumā |
| Fizikālā degradācija (P) | Pa | Aridifikācija | Augsnes mitruma krass un sistemātisks samazinājums, ko nav izsaukuši klimatiskie apstākļi |
| Pc | Sablīvēšanās | Augsnes struktūras pasliktināšanās, sablīvējot to ar smagsvara tehniku un/vai pārāk biežiem mašīnu pārbraucieniem; intensīva dzīvnieku pārvietošanās |
| Ps | Augsnes virsmas pazemināšanās | Organiskām vielām bagātu augšņu nosēšanās tai mineralizējoties, kā arī pazeminoties gruntsūdens līmenim |
| Pw | Pārplūšana, pārmitra zeme | Cilvēka darbības rezultātā radies augsnes hidromorfisms |
| Ķīmiskā degradācija (C)  . | Cpa | Paskābināšanās; | Augsnes tipam raksturīgo augu sugu izzušana un nomaiņa ar skābām augsnēm raksturīgām (sūnas u.tml.) |
| Cph | piesārņošana ar smagiem metāliem; | Smago metālu nokļūšana augsnē līdz tādai pakāpei, ka rada būtisku risku ekosistēmas normālai funkcionēšanai un ir jāveic attiecīgas darbības šīs nevēlamās ietekmes mazināšanai |
| Cpp | Piesārņošana ar pesticīdiem u.c. organiskiem savienojumiem; | Pesticīdu un citu organisko savienojumu nokļūšana augsnē līdz tādai pakāpei, ka rada būtisku risku ekosistēmas normālai funkcionēšanai un ir jāveic attiecīgas darbības šīs nevēlamās ietekmes mazināšanai |
| Cpr | Piesārņošana ar radionuklīdiem. | Radionuklīdu nokļūšana augsnē līdz tādai pakāpei, ka rada būtisku risku ekosistēmas normālai funkcionēšanai un ir jāveic attiecīgas darbības šīs nevēlamās ietekmes mazināšanai |
| Cn | Augsnes auglības samazināšanās | Augiem izmantojamo barības elementu un organiskās vielas absolūts samazinājums augsnē |
| Tehnogēnā erozija (T) | Ta | Agrotehniskā erozija | Augsnes sistemātiska nobīde pa nogāzi uz leju ar lauksaimniecības mašīnām un rīkiem, kas rada augsnes īpašību nevēlamu diferencēšanos |
| Tk | Karjeru erozija | Augsnes segas iznīcināšana vai bojāšana, nepareizi organizējot karjeru izmantošanu, materiālu transportu, veicot celtniecības darbus, infrastruktūras objektu ekspluatāciju |
| Tm | Militārā rakstura erozija | Augsnes segas, vai tās izmantošanas iespēju samazinājums, kas radies militāru darbību rezultātā |